ई खिस्सा थिक मॉडर्न मिथिला के। आइ-काल्हि बेटी सब बाहर जा-जा उच्च शिक्षा हासिल करैत छथि, खूब नाम करैत छथि। मुदा बेटीक विवाह एखनहुँ धरि माय-बाबू केर सबसँ पैघ जिम्मेदारी होइछ। शीतल पढ़ैत छलीह, मेधाबी आ सब तरहें सक्षम छलीह। आब कॉलेज खत्म हैत, आब कंपीटिशन के तैयारी करब, एतबा धुनि में भोर सांझ बीति रहल छलन्हि। एम्हर बाबूजी सेहो हुनका लेल सुयोग्य वर तकैत छलाह। कियैक त बेटीक योग्यता पर कोनो संदेह नहि, मुदा विवाह समय पर हेबाक चाही से हुनकर मन्तव्य छलन्हि।
 अस्तु, एकटा वर पसीन पड़लन्हि। शिक्षित, बढ़ियाँ नौकरी आ तेहने शालीन आ सुन्नर।
 बाप केँ बेटीक क्रांतिकारी स्वभाव बुझल छलन्हि, मुदा ई बेसाहलो हुनकहि छलन्हि। बच्चे सँ बेटीक सोच आ तर्क केँ कहियो दबाव मे चुप रहय के सीखो त नहि देलखिन।
 शीतल मुदा एक त नवतुरिया, दोसर प्रबल स्वाभिमानी। बाबूजी केँ फोन सँ नम्बर चोराकय लड़का केँ मैसेज पठा देलकैक।
 आइ मोहन आ शीतल केर विवाह छन्हि। आब कनियाँ तमसायल त नहि छथि जे दहेज त कैंसिल भ गेल, मुदा एतेक जल्दी विवाह ने करबाक छलन्हि तेँ कोनो विशेष प्रफ्फूलित सेहो नहि!
 परिछन भेल। किशोरी सँ सुन्नर किशोर पाबिकय सासुक छाती जुड़ा गेलनि। वेदी तर मोहन शीतल केर कान मे कहलखिन, हम त आबिये रहल छलहुँ, दौड़िकय अपने कथी लेल आबि गेलहुँ? " सुनिकय शीतल केँ हंसी लागि गेलनि आ लाज सेहो भेलनि।
 एवं प्रकारे शीतल केर साहस आ मोहन केर परिपक्वता सँ एकटा विवाह आदर्श समाप्त भेल।
 लेखिकाक नोट - समय निकालिकय पढू आ कृपया कहू जे नीक/अधलाह केहेन लागल। अभियंता छी। साहित्य मे हाथ तंग अछि। मुदा संदेश देनाय जरूरी बुझायल से प्रयास केलहुँ। साभार प्रणाम! ! 